– Du berger ikke klimaet ved å kjøre rundt i en Tesla, sier lederen for Senterpartiets programkomité til Politisk kvarter på NRK P2.

I dag kan elbilkjørere bruke kollektivfeltet, de slipper å betale bompenger, de har gratis parkering og de slipper moms.

Alt dette skal ta slutt i 2017 og 2018 dersom Borten Moe får det som han vil.

De andre fordelene, som null engangsavgift, vil han fase gradvis ut i løpet av stortingsperioden.

FORDELER: De som kjører elbil har mange fordeler, som gratis parkering og null bompenger. Foto: Junge, Heiko / NTB scanpix

– Ikke fornuftig

Lederen i Senterpartiets programkomité minner om at Stortinget allerede har holdt det de har lovet når det kommer til elbiler. I utgangspunktet skulle fordelene vare til man hadde minst 50 000 elbiler på norske veier, eller til år 2017.

– Vi er i ferd med å passere 80 000 biler, og fordelene skal vare i to år til. Det er ingen fornuft i det. Dette er i ferd med å bli en konvensjonell, vanlig teknologi. Produsentene lager stadig flere modeller. Det er ingen grunn til å bruke fellesskapets penger og ressurser til at folk skal kjøpe seg privatbil, sier Borten Moe.

Høyre: Går for fort fram

Henrik Asheim, som leder utvalget som skal utarbeide ny klimapolitikk i Høyre, mener Borten Moe går for fort fram.

– Stortinget har vedtatt en nedtrappingsplan, og jeg tror det viktigste vi kan gjøre for bilistene nå, er å være forutsigbare, sier Asheim.

Han viser til at det allerede er foreslått å erstatte momsfritaket med en støtteordning som kan fases ut over tid. Kommunene skal selv få avgjøre om elbiler skal få kjøre i kollektivfeltet, eller ikke.

– Folk flest kjøper ikke elbil

Rasmus Hansson, stortingsrepresentant fra Miljøpartiet de Grønne, avviser at jobben er fullført selv om Norge nå har over 50 000 elbiler.

– Det ruller ikke helt av seg selv. Folk flest kjøper ikke elbil, og det har blant annet å gjøre med at mange steder i landet fortsatt mangler gode lademuligheter. De årene som kommer framover, er avgjørende for å bygge ut ladestruktur, sier Hansson.

Men ifølge Borten Moe er vi allerede i mål.

– Momsfritaket alene koster staten to milliarder kroner i året, sier Sp-nestlederen.

Han vil heller bruke pengene på tiltak som reduserte billettpriser og hyppigere avganger i kollektivtrafikken.